**Конкурс за eTwinning амбасадорa у Босни и Херцеговини**

Обавјештавамо Вас да Државна организација за подршку eTwinningu у БиХ -Агенција за

предшколско, основно и средње образовање (ДОП) расписује конкурс за eTwinning амбасадоре

који раде у предшколској установи и у основној школи на територији Босне и Херцеговине.

ДОП бира једног амбасадора за ниво предшколског васпитања и образовања, те 4 амбасадора

разредне и предметне наставе за ниво основног образовања и то на период двије године, 2022 – 2024. године.

eTwinning амбасадор треба да буде искусан корисник eTwinning портала, који је

заинтересован да учествује у промоцији eTwinning портала и eTwinning активности у

својој васпитно-образовној установи и шире.

**Задаци еTwinning амбасадора су:**

* пружање помоћи ДОП-у приликом организовања догађаја унутар БиХ у вези са промоцијом eTwinning портала и појашњавањем основа или детаља за рад портала
* организовање и самостално спровођење промотивних и едукативних догађаја и обука у предшколским установама и школама у БиХ у координацији са ДОП-ом ради повећања броја регистрованих еTwinnera, повећања броја eTwinning квалитетних пројеката
* организовање онлајн обука коришћењем ИКТ (информационо-комуникацијских технологија) алата. Софтвер за онлајн обуке обезбјеђује ДОП
* допринос у размјени примјера добрих пракси с колегама у БиХ и у другим земљама учесницама
* учешће на састанцима, конференцијама и семинарима самостално или у сарадњи са eTwinning амбасадорима у земљи или иностранству за које их информише ДОП или добије позив организатора, а уз сагласност ДОП-а
* пружање других информација у вези са провођењем eTwinningа у БиХ и друга врста помоћи ДОП-у.

Током планирања и провођења наведених активности неопходно је да амбасадор континуирано сарађује са ДОП-ом и од њега добије сагласност за своје активности, посебно у случајевима када оне подразумијевају и потребу за финансијском подршком. ДОП ће сносити путне трошкове за све догађаје за које амбасадор буде ангажован.

**Услови за пријаву**

Заинтересовани кандидати треба да испуњавају сљедеће услове:

* да су запослени у васпитно-образовној установи у БиХ
* да су регистровани на eTwinning порталу
* да су оснивачи најмање једног европског eTwinning пројекта и да су партнери у најмање једном eTwinning пројекту, као и да значајно доприносе овим пројектима (резултати морају да буду видљиви кроз активности у Twinspace дијелу пројекта)
* да добро говоре енглески језик (међународни догађаји намијењени eTwinning амбасадорима одржавају се најчешће на енглеском језику, размјена примјера добре праксе с другим земљама учесницама еTwinninga се, такође, одвија на енглеском језику)
* да користе ИКТ алате неопходне за рад на еTwinning порталу (алати за комуникацију, претраживање, размјену материјала и оглашавање)
* да имају развијене организацијске, комуникацијске и презентацијске вјештине.

**Одабир кандидата**

Кандидати који су ушли у ужи избор биће обавијештени путем имејла.

Коначна одлука о одабиру eTwinning амбасадора из БиХ биће донесена крајем децембра 2021. године и то на основу цјелокупне пријаве кандидата. Са изабраним кандидатима ће бити закључен посебан уговор. Приликом одабира eTwinning амбасадора водиће се рачуна о географској заступљености представника васпитно-образовних установа из различитих дијелова БиХ, о узрасту дјеце с којом раде и успјешности рада на eTwinning порталу. eTwinning амбасадори обавезни су да током обављања дужности амбасадора буду активни и да о својим активностима обавјештавају ДОП. Уколико амбасадор током двогодишњег периода дјеловања у тој улози није активан у периоду дужем од два мјесеца, изузев периода јули-август и децембар-јануар, ДОП задржава право да амбасадора разријеши дужности.

*Напомена*: Наглашавамо да се активности eTwinning амбасадора често преклапају с радним

временом запослених у васпитно-образовним установама.

**Како се пријавити?**

Позив за конкурс за eTwinning амбасадора биће отворен од 7. децембра 2021. године и

објављен на [www.aposo.gov.ba](http://www.aposo.gov.ba) и на eTwinning БиХ фејсбук страници.

Онлајн пријавни образац можете попунити кликом на линк:

<https://forms.gle/AW5A9GReDvVJPuPx5>

Уз образац је потребно да на имејл адресу [etwinningbih@aposo.gov.ba](mailto:etwinningbih@aposo.gov.ba) пошаљете:

* мотивационо писмо
* биографију особе у Europass формату.

Конкурс остаје отворен до 21. децембра 2021. године, а све додатне информације можете

добити на број телефонa 033/942-852/855 или путем имејла [etwinningbih@aposo.gov.ba](mailto:etwinningbih@aposo.gov.ba)